**Dôvodová správa**

**Všeobecná časť**

Predkladaný návrh zákona, ktorým sa dopĺňa zákon č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov v znení neskorších predpisov(ďalejaj len „novela zákona č. 245/2008 Z. z.“) reaguje na tendenciu v rôznych európskych krajinách (vrátane členských krajín Európskej únie) rozširovať výchovu k manželstvu a rodičovstvu, sexuálnu výchovu, resp. výchovu v oblasti sexuality alebo sexuálneho správania (ďalej aj len „sexuálna výchova“) a to nie len v základných školách ale už aj v materských školách.

Nakoľko rodičia detí materských škôl a žiakov základných škôl majú nezastupiteľnú úlohu pri ich výchove, máme za to, že náš štát, ktorý sa hlási aj k myšlienkam liberálnej demokracie, by mal poskytnúť rodičom detí materských škôl a žiakov základných škôl právo vyjadriť sa k prípadnému rozširovaniu sexuálnej výchovy.

Predkladaná novela zákona č. 245/2008 Z. z. zavádza do zákona č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov v znení neskorších predpisov (ďalej aj len „Školský zákon“) právo rodiča sa rozhodnúť, či akceptuje rozšírenie sexuálnej výchovy alebo dieťa z vyučovania (počas rozšírenej sexuálnej výchovy) ospravedlní. V tomto prípade sa zavádza do zákona povinnosť školy zabezpečiť dieťaťu materskej školy alebo žiakovi základnej školy náhradný program.

Máme za to, že sa jedná o jedno z najliberálnejších opatrení na úseku správy školstva a nevidíme racionálny dôvod, prečo nezaviesť právo rodičov sa vyjadriť, resp. rozhodnúť o tom, či ich dieťa materskej školy alebo žiak základnej školy bude absolvovať rozšírenú sexuálnu výchovu. Predmetné právo rodičov, ktoré sa zavádza do Školského zákona predkladanou novelou sa samozrejme nevzťahuje na sexuálnu výchovu v rámci príslušných vzdelávacích programov ku dňu nadobudnutia účinnosti predkladanej novely zákona č. 245/2008 Z. z..

Súčasne sa v predmetnom zákone ustanovuje, že Ministerstvo školstva, vedy, výskumu a športu Slovenskej republiky ustanoví všeobecne záväzným právnym predpisom podrobnosti k rozšíreniu sexuálnej výchovy, informovaniu zákonných zástupcov dieťaťa alebo žiaka a jeho doručovaniu, výzve zákonným zástupcom dieťaťa alebo žiaka a jeho doručovaniu, lehotám (podľa [§ 15a](http://www.zakonypreludi.sk/zz/1995-233#f5434764#f5434764) ods. 1) a k ospravedlňovaniu neúčasti dieťaťa alebo žiaka na výučbe rozšírenej sexuálnej výchovy, ako aj k zabezpečovaniu náhradného programu za ospravedlnenú neúčasť na výučbe rozšírenej sexuálnej výchovy ([§ 15a](http://www.zakonypreludi.sk/zz/1995-233#f5434764#f5434764) ods. 1) v zmysle tejto predkladanej novely zákona.

Predkladaný návrh zákona nebude mať vplyv na verejné rozpočty (štátny rozpočet), a nebude mať ani sociálne vplyvy. Neprináša nárok na pracovné sily a nemá vplyv na zamestnanosť, životné prostredie a tvorbu pracovných miest, ani na podnikateľské prostredie.

Návrh zákona je v súlade s Ústavou Slovenskej republiky, ústavnými zákonmi, medzinárodnými zmluvami, ktorými je Slovenská republika viazaná a zákonmi a súčasne je v súlade s právom Európskej únie.

**DOLOŽKA ZLUČITEĽNOSTI**

**návrhu zákona s právom Európskej únie**

1. **Navrhovateľ zákona:** poslanec Národnej rady Slovenskej republiky Alojz Hlina

2. **Názov návrhu zákona:** Návrh zákona, ktorým sa dopĺňa zákon č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov v znení neskorších predpisov

3. **Problematika návrhu zákona:**

**a) nie je upravená v práve Európskych spoločenstiev**

**b) nie je upravená v práve Európskej únie**

**c) nie je obsiahnutá v judikatúre Súdneho dvora Európskych spoločenstiev alebo Súdu prvého stupňa Európskych spoločenstiev.**

**4.               Záväzky Slovenskej republiky vo vzťahu k Európskym spoločenstvám a Európskej únii:**

a)   Z Aktu o pristúpení Slovenskej republiky k Európskej únii nevyplývajú žiadne záväzky.

b) Z Aktu o pristúpení Slovenskej republiky k Európskej únii nevyplývajú v predmetnej oblasti žiadne prechodné obdobia.

c)    Bezpredmetné.

d)    V danej oblasti nebolo začaté konanie proti Slovenskej republike o porušení Zmluvy o založení Európskych spoločenstiev podľa čl. 226 až 228 Zmluvy o založení Európskych spoločenstiev v platnom znení.

e)    Bezpredmetné.

**5.               Stupeň zlučiteľnosti návrhu právneho predpisu s právom Európskych spoločenstiev a právom Európskej únie:**  úplný

**6.               Gestor a spolupracujúce rezorty:**

**DOLOŽKA VYBRANÝCH VPLYVOV**

**A.1. Názov materiálu:**

Návrh zákona, ktorým sa dopĺňa zákon č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov v znení neskorších predpisov.

**A.2. Vplyvy:**

|  |  |  |  |
| --- | --- | --- | --- |
|  | Pozitívne\* | Žiadne\* | Negatívne\* |
| 1. Vplyvy na rozpočet verejnej správy |  | X |  |
| 2. Vplyvy na podnikateľské prostredie – dochádza k zvýšeniu regulačného zaťaženia? |  | X |  |
| 3, Sociálne vplyvy  – vplyvy  na hospodárenie obyvateľstva,  -sociálnu exklúziu,  - rovnosť príležitostí a rodovú rovnosť a vplyvy na zamestnanosť |  | X |  |
| 4. Vplyvy na životné prostredie |  | X |  |
| 5. Vplyvy na informatizáciu spoločnosti |  | X |  |

**\*** Predkladateľ označí znakom x zodpovedajúci vplyv (pozitívny, negatívny, žiadny), ktorý návrh prináša v každej oblasti posudzovania vplyvov. Návrh môže mať v jednej oblasti zároveň pozitívny aj negatívny vplyv, v tom prípade predkladateľ označí obe možnosti. Bližšie vysvetlenie označených vplyvov bude obsahovať analýza vplyvov. Isté vysvetlenie, či bilanciu vplyvov (sumárne zhodnotenie, ktorý vplyv v danej oblasti prevažuje) môže predkladateľ uviesť v poznámke.

1. **Vplyvy na rozpočet verejnej správy**

Návrh zákona nemá žiadne vplyvy na rozpočet verejnej správy.

1. **Vplyvy na podnikateľské prostredie**

Návrh zákona nemá žiadne vplyvy na podnikateľské prostredie.

1. **Sociálne vplyvy**

Návrh zákona nemá sociálne vplyvy.

1. **Vplyvy na životné prostredie**

Návrh zákona nemá žiadne vplyvy na životné prostredie.

1. **Vplyvy na informatizáciu spoločnosti**

Návrh zákona nemá vplyvy na informatizáciu spoločnosti.

**Osobitná časť**

**K Čl. I**

K § 15a ods. 1

Návrhom zákonasa dopĺňa  nové ustanovenie § 15a ods. 1 zákona, v zmysle ktorého v prípade, ak sa v materskej škole alebo základnej škole v rámci príslušného vzdelávacieho programu rozširuje akýmkoľvek spôsobom alebo v akomkoľvek rozsahu výchova k manželstvu a rodičovstvu, sexuálna výchova alebo akákoľvek výchova v oblasti sexuality alebo sexuálneho správania (ďalej len „sexuálna výchova“), bude škola povinná o tejto skutočnosti v primeranej lehote informovať zákonných zástupcov dieťaťa alebo žiaka a to vždy pred výučbou tejto výchovy.

Škola súčasne vyzve zákonného zástupcu dieťaťa alebo žiaka, aby sa vyjadril k rozšíreniu sexuálnej výchovy do 30 dní od doručenia výzvy. Škola súčasne k výzve pripojí doložku, že ak sa zákonný zástupca v lehote 30 dní od doručenia výzvy nevyjadrí, bude sa predpokladať (fikcia), že vyjadril súhlas a nemá námietky.

Zákonný zástupca dieťaťa alebo žiaka bude mať súčasne právo si v primeranej lehote od doručenia výzvy podľa predchádzajúcej vety vyžiadať od školy učebné osnovy v rámci príslušného vzdelávacieho programu zahŕňajúce rozšírenú sexuálnu výchovu a škola mu bude povinná ich bez zbytočného odkladu zaslať poštou alebo e-mailom a to spolu s poučením o jeho právach podľa tohto zákona.

V prípade, ak sa zákonný zástupca dieťaťa alebo žiaka vyjadrí v lehote 30 dní od doručenia učebných osnov, že nesúhlasí s výučbou rozšírenej sexuálnej výchovy, bude škola povinná ospravedlniť neúčasť dieťaťa alebo žiaka na takejto výučbe a zabezpečiť mu náhradný program. Ak sa zákonný zástupca v lehote 30 dní od doručenia učebných osnov podľa tohto ustanovenia vyjadrí inak ako podľa predchádzajúcej vety alebo sa nevyjadrí vôbec, bude sa predpokladať (fikcia), že vyjadril súhlas a nemá námietky.

K § 15a ods. 2

Ustanovenie splnomocňuje Ministerstvo školstva, vedy, výskumu a športu Slovenskej republiky, aby ustanovilo všeobecne záväzným právnym predpisom podrobnosti k rozšíreniu sexuálnej výchovy, informovaniu zákonných zástupcov dieťaťa alebo žiaka a jeho doručovaniu, výzve zákonným zástupcom dieťaťa alebo žiaka a jej doručovaniu, lehotám podľa § 15a ods. 1, k ospravedlňovaniu neúčasti dieťaťa alebo žiaka na výučbe rozšírenej sexuálnej výchovy, ako aj k zabezpečovaniu náhradného programu za ospravedlnenú neúčasť na výučbe rozšírenej sexuálnej výchovy podľa § 15a ods. 1 predkladaného návrhu zákona.

**K Čl. II**

S ohľadom na predpokladanú dĺžku legislatívneho procesu sa navrhuje účinnosť zákona na 1. august 2015.